Cesarhanmun/geonobi-data huggingface dataset:
地名: 遂安 (黄海道, 郡)
年: 1508.0

○朴元宗啓曰: "臣赴京往還, 一路目覩之弊, 粗陳于後。 平安道
              義州, 據鴨綠江, 爲第一關防, 安州據淸川江, 爲第二關防, 皆一方要害之地。 上國使臣及本國使臣, 往來絡繹, 而安州官奴婢數少, 任使不足, 常雇倩各司奴婢, 以充供役。 各司奴婢, 居本官者, 幾百餘口, 以此移屬本州, 以救殘弊。 其移定奴婢之數, 以下三道, 各官數外奴婢, 抄定收貢, 則安州稍可蘇復, 而國用收貢之數, 亦不減於舊。 且黃海道
              平山府, 亦居路邊, 奴婢數少, 殘弊尤甚, 請依安州例。 平安道各官軍士, 辛亥年以後, 常防戍沿邊各鎭, 一年兩度往來。 冬則二朔十五日, 夏則二朔十日, 相遞往來之際, 動經旬月, 騎駄馬匹, 僵仆道路, 其苦倍於他道。 勿論冬夏, 防禦緊歇, 而恒在邊圉, 是無外寇用兵, 而先自疲弊, 此非長慮遠計。 幸量減夏節防戌之數, 稍息其力, 赴防磨鍊之時, 不計程途遠近, 而軍士贏糧遠戍, 尤所難堪。 宜令附近, 防戍抄定, 以便往來。 嘉山郡亦路邊殘邑, 與博川郡, 犬牙相連, 而博川稍饒, 且無驛館。 嘉山以殘郡, 出定本邑嘉平館軍五十名, 餘民無多, 不能獨當, 除二十名, 移定博川, 以補殘弊何如? 平安道無元居驛子, 抄定良民, 稱爲館軍, 世傳其業。 是以良民永屬驛吏, 其子孫雖有才者, 不得開通仕路, 冤憫極矣。 其子支如有文、武之才者, 許通仕路, 何如? 黃州亦一道巨府, 若天使出來, 則山臺及宣慰等事, 與平壤府相埒。 地廣人少, 癘疫相仍, 民多夭札, 日就淍殘。 州産朱土, 握取及水飛, 人㠫艱重, 貢納甚多, 是則他州所無之弊。 又抄定吹鍊軍, 役使重疊, 民甚苦之, 其吹鍊軍, 分移他邑, 以除疊役之苦。" 傳曰: "下該司。"又 上五條, ‘平安道各官不産處, 進上鹿尾舌蠲減事。’ 曰: ‘黃海道
              平山
              脫彌谷等處, 移遂安鎭軍捕盜事。’ 曰: ‘長湍、平壤等官捕盜論賞事。’ 曰: ‘黃海道七站館軍仍定事。’ 曰: ‘長湍官移排事。’ 傳曰: "長湍官移排, 七站館軍仍定, 移遂安鎭軍等事, 當收議于大臣。 鹿尾舌蠲減事, 問于該司。 捕盜論賞事, 亦問于其官。" 又啓曰: "臣於中朝, 得朝服祭服所着之靴, 此甚精潔。 本國鞋襪陋麤, 請依華制。" 傳于諸宰曰: "祖宗朝之制, 不可輕變, 其議便否以啓。" 柳洵等啓曰: "臣等常以鞋襪之麤陋, 爲不合於祭服、朝服也。 朴元宗所啓華制甚便, 限明年, 朝服則私備, 祭服則公備。" 傳曰: "可。"
地名: 遂安 (黄海道, 郡)
年: 1510.0

○癸卯/因德豐君夫人尹民上言, 傳曰: "世祖大王遺敎, 貴人尹民, 以月山大君, 爲收養子, 貴人之娚遂安郡守尹壽泉, 謀得其妹奴婢, 尹民身死, 十五年之後, 反以月山大君, 爲無文券傳係, 欲毁世祖遺敎, 惹起爭訟。 其令憲府, 推治壽泉。"
地名: 遂安 (黄海道, 郡)
年: 1593.0

○經略移咨: 大槪, 本國八道之中, 某道、某邑, 倭奴盡數占據; 某道上犯; 某道未犯; 某處某道, 全未入境, 逐一備細, 開寫明白, 咨復施行。 回咨曰: ‘如平安道
              平壤府城ㆍ中和ㆍ祥原等郡, 俱經焚蕩占住。 寧邊ㆍ肅川ㆍ成川ㆍ定州ㆍ安州ㆍ龜城ㆍ朔州ㆍ昌城ㆍ義州ㆍ江界等府鎭、德川ㆍ順川ㆍ熙川ㆍ雲山ㆍ嘉山ㆍ郭山ㆍ宣川ㆍ鐵山ㆍ龍川ㆍ渭原ㆍ碧潼ㆍ博川ㆍ理山ㆍ寧遠ㆍ慈山ㆍ价川等郡、甑山ㆍ咸從ㆍ江西ㆍ永柔ㆍ龍崗ㆍ三和ㆍ順安ㆍ江東ㆍ三登ㆍ陽德ㆍ孟山ㆍ泰川ㆍ殷山等縣, 俱賊未入境。 黃海道
              黃州ㆍ海州ㆍ瑞興ㆍ平山ㆍ豐川等府鎭、鳳山ㆍ谷山ㆍ遂安ㆍ信川ㆍ安岳ㆍ載寧ㆍ白川等郡、新溪ㆍ牛峯ㆍ文化ㆍ松禾ㆍ長淵ㆍ瓮津ㆍ康翎ㆍ殷栗ㆍ江陰ㆍ長連ㆍ兎山等縣, 俱經焚蕩占住。 只延安府一城, 守臣固守, 奮勇拒敵, 賊遂大挫而去。 京畿
              廣州ㆍ驪州ㆍ坡州ㆍ楊州ㆍ水原ㆍ富平ㆍ利川ㆍ仁川ㆍ長湍ㆍ南陽等府鎭、楊根ㆍ豐德ㆍ加平ㆍ安山ㆍ朔寧ㆍ安城ㆍ麻田ㆍ高陽等郡、龍仁ㆍ振威ㆍ永平ㆍ陽川ㆍ金浦ㆍ砥平ㆍ抱川ㆍ積城ㆍ果川ㆍ衿川ㆍ通津ㆍ交河ㆍ漣川ㆍ陰竹ㆍ陽城ㆍ陽智ㆍ竹山等縣, 俱經焚蕩, 亦有占據。 江華ㆍ喬桐等府縣, 俱賊未入境。 江原道
              原州ㆍ淮陽ㆍ襄陽ㆍ春川ㆍ三陟ㆍ江陵ㆍ鐵原等府鎭、通川ㆍ平海ㆍ旌善ㆍ高城ㆍ扞城ㆍ寧越ㆍ平昌ㆍ等郡、金城ㆍ蔚珍ㆍ歙谷ㆍ伊川ㆍ平康ㆍ金化ㆍ狼川ㆍ洪川ㆍ楊口ㆍ橫城ㆍ麟蹄ㆍ安峽等縣, 俱經賊患, 亦有占住。 慶尙道
              慶州ㆍ星州ㆍ安東ㆍ昌原ㆍ金海ㆍ密陽ㆍ善山ㆍ大丘ㆍ東萊等處府鎭、草溪ㆍ蔚山ㆍ梁山ㆍ淸道ㆍ醴泉ㆍ永川ㆍ興海ㆍ金山ㆍ咸安ㆍ陜川等郡、慶山ㆍ固城ㆍ巨濟ㆍ義城ㆍ泗川ㆍ鎭海ㆍ開寧ㆍ三嘉ㆍ高靈ㆍ宜寧ㆍ河陽ㆍ龍宮ㆍ彦陽ㆍ漆原ㆍ仁同ㆍ聞慶ㆍ咸昌ㆍ知禮ㆍ玄風ㆍ軍威ㆍ比安ㆍ義興ㆍ新寧ㆍ靈山ㆍ昌寧ㆍ機張ㆍ熊川等縣, 俱經焚蕩, 占住。 靑松ㆍ寧海等府、榮川ㆍ豐基ㆍ咸陽等郡、南海ㆍ盈德ㆍ居昌ㆍ奉化ㆍ河東ㆍ淸河ㆍ安陰ㆍ丹城ㆍ禮安ㆍ迎日ㆍ長鬐ㆍ眞寶等縣, 俱賊未入境。 只晋州一城, 本鎭官固守拒賊, 斬殺甚衆, 賊遂遁歸。 咸鏡道
              安邊ㆍ德原ㆍ鍾城ㆍ慶興等府鎭、文川ㆍ高原ㆍ三水ㆍ端川等郡、洪原ㆍ利城ㆍ明川等縣, 俱經賊患, 亦有占住去處。 忠淸道
              忠州ㆍ淸州等鎭、淸風ㆍ丹陽ㆍ槐山等郡、文義ㆍ堤川ㆍ懷德ㆍ延豐ㆍ陰城ㆍ淸安ㆍ鎭川ㆍ永春ㆍ報恩ㆍ永同ㆍ黃澗等縣, 俱經焚蕩, 亦有占住。 公州ㆍ洪州等鎭、林川ㆍ泰安ㆍ韓山ㆍ舒川ㆍ沔川ㆍ天安ㆍ瑞山ㆍ沃川ㆍ溫陽等郡、鴻山ㆍ德山ㆍ平澤ㆍ稷山ㆍ定山ㆍ靑陽ㆍ恩津ㆍ懷仁ㆍ鎭岑ㆍ連山ㆍ尼山ㆍ大興ㆍ扶餘ㆍ石城ㆍ庇仁ㆍ藍浦ㆍ結城ㆍ保寧ㆍ海美ㆍ唐津ㆍ新昌ㆍ禮山ㆍ木川ㆍ全義ㆍ燕歧ㆍ靑山ㆍ牙山等縣, 俱賊未入境。 全羅道
              珍山ㆍ錦山等郡, 龍潭ㆍ茂朱等縣, 俱被焚掠外, 羅州ㆍ光州ㆍ南原ㆍ長興ㆍ順天ㆍ潭陽ㆍ濟州等府鎭、寶城ㆍ益山ㆍ古阜ㆍ靈巖ㆍ珍島ㆍ淳昌ㆍ金堤ㆍ礪山ㆍ靈光ㆍ樂安等郡、昌平ㆍ臨陂ㆍ萬頃ㆍ金溝ㆍ綾城ㆍ光陽ㆍ龍安ㆍ咸悅ㆍ扶安ㆍ咸平ㆍ康津ㆍ玉果ㆍ高山ㆍ泰仁ㆍ沃溝ㆍ南平ㆍ興德ㆍ井邑ㆍ高敞ㆍ茂長ㆍ務安ㆍ同福ㆍ和順ㆍ興陽ㆍ海南ㆍ求禮ㆍ谷城ㆍ長城ㆍ珍原ㆍ雲峯ㆍ任實ㆍ長水ㆍ鎭安ㆍ大靜ㆍ旌義等縣, 俱賊未入境。 只全州府一城, 賊至城外, 望見守備完固, 不犯而退。
地名: 遂安 (黄海道, 郡)
年: 1597.0

○司憲府啓曰: "變亂之後, 尤可畏者, 民心。 民心一失, 寇禍非輕。 今日唯當以撫戢爲務, 而頃者定遠君
              琈等, 陪 後宮西下時, 縱其宮奴, 以其支供不豐, 亂打鄕所, 撞破器皿。 且多率族屬及所知之人, 托稱宮奴, 益責供饋, 冒占刷馬, 着令騎駄。 初到麻田, 刷馬之數不過三十匹, 而每邑加出, 至於遂安, 則幾至二百匹, 沿路之民, 奔走供億, 奔走調發, 怨聲嗷嗷。 及到成川, 作弊之事, 靡有紀極, 凡百責辦,厥數無限, 小不如意, 宮奴輒訴於王子, 王子非但不爲禁飭, 又從而助其橫恣, 使一府之民心, 已爲潰散。 留住本府, 爲日不久, 而其弊至此, 將來之患, 有不可勝言。 往年北道之變, 足爲明鑑, 而尙不知戒。 況今三道, 盡爲魚肉之場, 獨西路, 猶可爲恃, 而王子又壞之, 誠極寒心。 請定遠君
              琈、海嵩尉
              尹新之, 竝命罷職。 檢察使申磼、隨行宰臣具思孟ㆍ許潜, 坐視貽弊之事, 不爲檢飭, 殊無委遣之意, 請竝命推考。" 答府院曰: "此事恐不然。 下人雖不無作弊者, 而其主未必盡知之。 豈至如是? 宰臣又豈有不爲禁止之理乎? 聞成川人給田米七合, 飢餓將迫, 所聞不祥, 而予忍而不言矣。 此事, 無乃過聽之言耶? 今姑不須推罷。 下書于宰臣, 各別檢飭似當。 餘依啓。"

○司諫院來啓曰: "自軍興之後, 領軍赴戰之將, 先爲逃竄, 滔滔皆是, 而未聞有一人被軍律者, 當此危亡之際, 何以警肅軍政? 言念及此, 不勝寒心。 殺手哨官崔挺立, 領軍南下, 至再逃避之狀, 昭在全羅監司狀啓, 其爲痛惋, 莫甚於此。 更無可問之情, 尙不行軍律, 物情尤爲駭憤。 請亟命依律處斷。 延安府上來軍糧米豆, 多積水邊, 而非但無船隻, 趁不輸運, 府使身死, 無主管之人, 必多虛疎之事, 而新府使柳永吉, 以中殿陪行宰臣, 方在遂安郡, 上來赴任之際, 爲日必多。 請今政, 以在京之人差出, 急速下送。 西海唐軍糧輸運, 一日爲急, 至發唐差, 晝夜催督, 而興寧君
              秀荃, 以延安府使妻同生, 下去府地, 今以數年軍糧輸載船隻之際, 稱其自己之船而不給, 至於他人船隻, 亦受其賂, 冒稱己物, 使色吏不得下手, 米、太千有餘石, 積置水邊久矣, 而不得輸運, 其爲作弊, 不可勝言。 況今危急之時, 以秩高宗室, 徒知肥己, 不念國事, 無謂莫甚。 請命罷職, 其事知奴子, 令本道監司, 囚禁刑推, 以懲作弊之罪。" 答曰: "崔挺立事, 察而發落。 延安府使差出事, 依啓。 興寧君, 在喪之人, 無職, 可推考, 奴子, 依啓。"
地名: 遂安 (黄海道, 郡)
年: 1598.0

○掌令宋駿
              
                【座目同上。】
              啓曰: "臣受命下去之後, 往來遂安、成川, 兼察民情, 則自內殿後宮留駐之後, 出站、運糧、積草等徭役, 一切蠲免, 故民甚便之, 而但自成川山郡一帶, 因去年蟲災太甚, 非但民間穀物翔貴, 至於牛馬, 竝爲瘦困, 所見極爲可慮。 臣在成川時, 品官羅孝直等五十餘人呈狀內, 去乙未年, 諸色軍通融作戶時, 色吏不辨存歿, 唯視賂物, 逃亡物故之人, 仍付軍案者尙多, 故隣族侵徵之苦, 倍於他邑云。 且伏聞道內砲、殺手, 多有各司奴子中被抄之人, 旣令赴防, 又徵身貢, 以此怨咨甚多云。 竝令本道, 査覈處置, 似爲宜當。 且募粟一事, 在今日最急, 而但募粟衙門甚多, 非但號令多門, 或以無識庸雜之輩, 稱爲募粟官, 搜括民間, 罔遺錙銖, 至於分管一邑, 掌內多有侵擾勒募之弊。 令該司, 商量善處, 恐或宜當。" 答曰: "下該司議處。"
地名: 遂安 (黄海道, 郡)
年: 1604.0

○平川君
              申磼啓曰: "亂離以後, 妖怪之輩, 橫行各道。 臣爲平安兵使時, 有自稱咸鏡監司柳永立子者來謁。 備細推問, 則非永立之子, 乃賊人全州官奴, 故報監司刑推。 又左議政柳永慶爲黃海監司時, 有自稱遂安郡守者來現, 執捉治罪, 皆不鞫問王獄矣。 頃日臣子申景禧, 捕捉尹暹稱號者, 搜得所藏文書, 大槪書示於臣曰: ‘雖無現出賊情, 事狀兇詭, 非尋常妖怪之類, 故報監司, 使之轉啓云云。’ 臣以前日所經所聞之事, 答之曰: ‘非逆賊, 則如此之事, 自本道處之矣。 何以轉啓報使乎? 況此人, 若逆徒, 則豈表表尹暹自稱乎? 崔灌, 守令之人, 又豈以諺書相通, 而所言何如是無理乎? 汝無乃不爲詳覈得情, 而輕率報使耶云云。’ 監司權憘, 臣生員同年, 又連家相切之人, 故臣以臆料之意, 反覆論說, 作書轉送權憘處, 權憘以臣書, 送于景禧。 蓋以臣之臆度如是, 故使景禧見之之意也。 朋友間私書, 入納未安, 而臣何敢一毫有隱於君父哉? 今納之書, 是也。 但臣之手筆之書, 臣自入納, 於事理甚乖。 此書送于權憘處, 此是前日所見之書乎下問, 則權憘必自回啓矣。 臣藥房入直入來, 聞牌招命下之奇, 惶恐敢啓。" 傳曰, 具悉卿言。 卿意至矣。"
地名: 遂安 (黄海道, 郡)
年: 1625.0

○戶曹啓曰: "詔使時綿紬用處, 罔有紀極, 而一自兩西奴婢身貢作米之後, 無一匹收捧。 常時貿用, 其價極重, 許多所用, 末由措備。 側聞黃海道
              遂安郡綿紬甚賤, 稅豆一石, 捧紬一匹, 則民甚便之云。 本郡甲子田稅黃豆, 盡爲作紬, 以忠淸道
              內浦稅豆, 直運于海州倉, 以償之何如?" 從之。
地名: 遂安 (黄海道, 郡)
年: 1653.0

○黃海道
              遂安人
              鄭弘基婢禮香弑主, 遂按誅之, 降遂安郡爲縣。
地名: 遂安 (黄海道, 郡)
年: 1670.0

○丁酉/上御熙政堂, 三覆京外死囚。 是日, 斷死刑二十人。 遂安人李枝恤, 曾於丙申春間, 往推其器物於妻兄金愛格家, 歸路逃走。 其父承立以爲, 愛格因爭財, 潛殺其子, 告官成獄, 枝恤之叔豪林及其妻先合, 從而證之。 愛格不能自明, 竟死杖下。 愛格之妻奉生, 痛夫非命, 欲爲報仇, 遍迹遠近, 積十四年而始得枝恤, 就官告狀。 枝恤及其妻先合, 俱以謀殺人之律, 將爲照斷, 謀殺人, 非一罪也。 左相許積曰: "枝恤之無端逃走, 已極可疑, 而以渠一人之故, 枉死者多至五人。 先合之於愛格, 旣是同氣之親, 而至以他人之屍, 證爲夫屍, 百般鍜鍊, 終使杖斃。 其計出於爭財, 論以情法, 斷無可恕之端。" 遂斷以死刑。 罪人李玉明者, 以十三歲兒, 栗玉弑父時在傍, 取石塊以給之。 初以加功擬死, 群臣多以爲冤。 婢然玉者, 未嫁前爲人所私, 及嫁夫之後, 所私者殺其夫。 初以與奸夫, 殺本夫當死。 諸議皆以爲: "所私者旣在嫁前, 則不可謂奸夫, 且不知情, 宜減死。" 起命者有狂疾, 無端拔劍, 殺四歲兒。 群議以爲: "醉殺戲殺, 皆償命, 雖狂人, 殺人之罪不可貸。" 許積以爲: "狂人貸死, 先朝有此例。 石宗、末立者, 發火於船材長養之山, 國禁有應死之律。 諸議以爲: "法不素明, 姑宜減律。 自今申明, 使人人曉知而後, 處以死律。" 皆得減死論。
地名: 遂安 (黄海道, 郡)
年: 1724.0

○行次對。 右議政柳鳳輝, 以脚疾不能升降, 上命中官, 扶腋而入。 鳳輝奏: "近以祛文具開言路, 誠心待下, 屢形於指旨, 然言之非難, 行之甚難。 凡事皆有質有文。 以言路, 則推心納諫, 質也, 以接下, 則務祛虛僞, 質也。 言路之開, 莫如納逆耳之言。" 李光佐曰: "唐
              太宗, 號爲明主, 每欲殺田舍翁。 賴長孫皇后言, 雖卽回聽, 而終有踣碑之擧。 玄宗之相韓休也, 貌爲之瘦而曰: ‘韓休知否?’ 然終不以誠待之, 故卒致天寶之亂。 夫開言路, 豈以聲音笑貌爲哉? 必也如好好色, 然後嘉言罔伏, 其國乃興也。" 上曰: "善。" 光佐請申飭大提學趙泰億, 勤修《肅廟實錄》, 泰億曰: "昔修仁祖、《孝宗實錄》, 大提學蔡&#x2567F;後, 實掌其事, 盡遞諸職, 以知中樞專管實錄, 遂重得目疾。 官高則事繁, 宜得年少爵卑之人, 委任責成也。" 光佐請府夫人上京時, 給馬廚傳, 都事陪行, 上不許。 光佐、泰億申請不已, 大司憲李明彦曰: "旣無前例, 上敎至當, 不宜强請言也。" 上以無例, 終不許。 御營大將李森奏: "保米不納之守令, 宜論罪。 命新到任者外, 竝罷職。" 遂安前郡守洪以漢, 以全不納, 特命拿處。 明彦申前啓, 又啓: "御營千摠李相晟, 行到漢江船中, 使奴泰成, 曳出私奴命卜, 泰成毆打命卜致斃, 而金吾拿覈, 終歸白放。 請推覈正罪。" 竝不允, 尋命相晟徒配。 大司諫李明誼, 申前啓高鳳獻啓中添入先朝當初備忘中, 有自潛邸時, 心常痛惡, 爲人奸譎。 不可置在近侍之敎等語, 又啓: "李公胤極遑定配之命, 失之太寬。 公胤伊日所爲, 已極痛駭。 至於歸臥永徽殿之說, 終不能自掩, 不忠、不敬, 莫大於此。 請絶島定配。" 上曰: "依啓。" 又啓: "今番議藥時, 醫官等雜試攻補之劑, 及其技窮, 委之方外之醫, 以爲移罪之計。 請首醫極邊遠竄。" 上曰: "辛巳國恤, 先朝以醫人不罪事, 自我作古可也爲敎。 庚子亦依此, 只削版。 迭試攻補, 與庚子同, 不可罪同罰異。 予亦欲繼述兩朝。" 不允。 又啓: "凡罪關黨逆者, 雖屢經赦令, 不可輕議也決矣。 平安前監司吳命恒放未放啓本中, 罪人之曲庇私黨, 潛請改批者, 諂附逆魁, 昏夜綢繆者, 和應賊述, 侵辱君上者, 受賂傳藥, 毒殺鞫囚者, 何等罪名, 而混置稟放。 請吳命恒從重推考。" 上曰: "此事若深言, 則其罪豈止於推考乎? 然人之所見各異, 安知其人之有所見也?" 不允。
地名: 白川 (黄海道, 郡)
年: 1415.0

○庚午/召府院君、議政府、六曹于朝啓廳賜酒。 命戶曹判書尹向曰: "今年京畿旱甚, 聞士大夫家亦貸義倉米, 眞罕古之凶年。 不可移民就食, 宜於常貢額外, 另行輸轉, 以賑窮乏。 其忠州
              慶原倉陳米五千石, 可雇私船輸來, 至春或貸給、或賑濟、或糶, 以收楮幣。" 兵曹判書朴信啓: "無可儲處矣。" 上曰: "來年霾雨尙遠, 可以露積, 當及歲前以運。" 因語向曰: "聞, 尙衣院一月熨斗炭例八石, 是亦百姓之所備也, 安可妄費? 宜減其半。 予之爲此, 非吝其物, 以恤民也。 京畿百姓之弊, 冬則在於炭及燒木; 夏則司僕生芻亦難, 故內司僕馬定數四十匹矣。 宮中予所知事, 亦令內竪已曾減損, 其在外供上之事, 莫謂供上, 宜推類酌中減數, 以便百姓。" 又曰: "慶尙道監司安騰陳奴婢決絶弊瘼, 則以爲今年失農, 報禾穀之狀, 則以爲旱不爲災。 嘗命詰問則曰: ‘前報失農非是。’ 何其錯亂若是乎? 不寧惟是, 廣問各道之人, 皆云如舊, 唯京西數郡及延安、白川爲無可食耳。 未審予之所聽然歟? 嘗聞旱甚而五穀豐熟爲災, 今年之稔, 得非怪事?" 朴信對曰: "臣每見各道人來, 輒問禾穀, 皆言甚好。"
地名: 白川 (黄海道, 郡)
年: 1427.0

○罷左議政黃喜、右議政孟思誠職, 收判書徐選職牒。 配刑曹參判申槪于江陰, 大司憲趙啓生于泰仁, 刑曹佐郞(安崇信)
                  〔安崇善〕
                
              于白川。 杖徐達一百, 贖流三千里。 杖溫水縣監李守剛一百, 流三千里于光陽。 贖前知稷山縣事趙珣杖一百、徒三年。 杖稷山縣監李韻、木川縣監尹煥各一百, 贖徒三年。 杖大興縣監盧皓九十, 贖徒二年半。 新昌縣監郭珪、新昌敎導康胤, 各杖一百、徒三年。 杖都事愼幾一百。 徐達, 選之子, 黃喜之壻。 陪母崔氏, 將歸大興縣, 道過新昌縣, 怒縣吏不禮而逃, 使僕芿叱宗等三人捕之。 芿叱宗路捉一吏, 縛而前驅, 使指逃吏家, 有吏表芸平者見之曰: "是何人? 當空官時, 如此縛打吏耶?" 僕等怒其言, 捽芸平蹴踢, 且以大杖亂打臀背十餘下, 曳至達所。 芸平恍惚不得言, 達乘怒不察, 謂佯醉而默, 使伴人徐得反接, 又杖膝脚五十餘下, 芸平翌日乃死, 其家訴於監司, 監司趙啓生, 使趙珣、李守剛, 同鞫于新昌。 珣、守剛, 以達主使打下, 具獄辭, 授新昌官奴, 報于監司。 會喜爲二相, 以新昌乃判府事孟思誠本鄕, 請屬使仇家和解。 芸平兄卜萬者適來京, 思誠呼來勖之曰: "毋使鄕風不美。" 且通書于新昌守郭珪, 俾圖之, 徐選亦詣珪與守剛處, 辭以獨子, 請見憐。 盧皓, 選壻也。 以隣官或親進、或使人哀乞。 於是珪通於皓曰: "差使官報牒以行。" 皓遂要於路而取之。 康胤亦崔氏族也。 誘仇家以利, 勸之和, 卜萬亦受賂, 以思誠及珪言, 曉比仇家云: "死者不可復生。 本鄕宰相時任守令之命, 以吏不從, 終置身何地?" 遂書私和狀, 授芸平妻, 呈于新昌, 轉送溫水縣, 守剛與珣議, 更集干證人, 遂反獄辭免達, 歸罪芿叱宗, 報于監司, 監司令尹煥、李韻覆鞫, 煥等亦受選、皓及守剛請辭, 依前案以報。 監司趙啓生、都事愼幾不更審, 移報刑曹, 刑曹佐郞安崇善, 淹延七朔, 不復論移更推, 參判申槪亦不省審, 放免徐達, 歸獄芿叱宗等, 照律報政府, 政府以聞, 上疑獄辭頗有違端, 下義禁府, 更鞫科罪。 達律當絞, 上以獨子, 特減死贖流。 珣方在衰絰, 亦贖之。
地名: 白川 (黄海道, 郡)
年: 1428.0

○禮曹訪京外孝子順孫節婦以啓: "京城東部人幼學韓允雍, 大司成黃鉉女壻也。 性厚直, 父皐早歿, 事其母至孝, 晨而省, 午而問, 昏而定, 問衣燠寒, 隨節以供衣服。 一日三進母家, 雖雨雪不廢。 其侍側也, 溫言和色, 以安母志爲心。 或得珍味, 雖少必以饋母, 若有疾, 必嘗藥以進, 色憂達曙不寐。 中部人幼學李成蹊, 司直元之獨子也。 不離親側, 怡色柔聲, 出告反面, 晨昏定省, 不敢違志。 親得疾經年, 成蹊不食甘旨, 憂念不弛, 旁求藥餌, 盡誠治療。 二親連逝, 居憂六年, 一依《家禮》。 及返魂, 成影幀, 朝夕奉獻不怠, 薦新物以時, 誠孝至今如一。 家失火, 書籍貲産, 盡爲所燒, 先奉影幀以出, 俾免於火。 前錄事全忠禮, 父死, 寢苫枕塊, 唯歠糠粥, 不嘗美味。 喪畢, 奉神主, 朝夕必祭。 又事其母, 順志不違, 出告反面, 晨昏定省, 有疾則藥必先嘗, 如此至老不改。 京畿
              長湍人幼學裵弘湜, 母死, 不食三日, 大斂始食粥。 廬墳三載, 寢苫枕塊, 祈寒暑雨, 侍墓側終日, 旌表其門閭。 及父歿, 哀毁踰前喪。 安城人學生宋倫有兄三人, 倫以季子, 廬墓三年畢, 結廬墓傍, 素食省侍者, 又四年。 原平人幼學尹興智, 父死, 不食累日, 喪事一依《家禮》, 守墳三年, 歠粥不食菜果, 手自炊爨, 以供朝夕。 學生林自秀, 父死, 廬墳三年, 歠粥, 不寢茵席, 朝夕手自炊爨。 抱川人前廣興倉副丞鄭冕, 父母連逝, 廬墳六年, 與弟親負石, 築墻成砌, 晨夕必哭。 分奴婢貲産必均, 不敢以一毫加於己。 且泣曰: "生子願有室者, 父母之心也, 而二弟俱未得婚, 何以爲生?" 遂以己所分得貲産土田奴婢加給。 忠淸道
              大興人學生金順、前司正金可畏, 兄弟也。 遭父母喪, 歲適大饑, 順守母墳, 可畏守父墳, 織屨易粟, 躬自炊爨, 以終三年。 溫水人任山壽, 父母歿, 日擔土成墳, 守墳哭泣終六年, 每遇朔望必祭。 全羅道
              順天人幼學鄭江, 母歿, 父娶後妻。 江之家距父家五里許, 日三往問安, 雖盛暑雨雪不廢。 父日掃庭宇, 江每曉先父未起, 躬自灑掃, 以代其勞, 父在未嘗遠遊。 每鄕人宴集, 過時輒歸, 勸之留, 則曰: "未知家尊安否, 敢辭耳。" 嘗佩一囊, 得異味必盛之, 歸遺其父, 孝誠終始不懈。 父死, 食粥寢苫, 廬墓三年。 慶尙道
              咸昌人金難, 所居屋僅一間, 一日失火, 其母病不能起。 難冒火抱母以出, 俱爲火所爛, 母三日死, 難經年得愈。 蔚山人生員宋滔, 父母俱患宿疾, 侍藥十餘年, 父母間一歲連歿。 滔親負土石, 營墳喪制, 一從《家禮》, 不用浮屠法。 立祠堂以安神主, 焚香晨謁, 以時祭之, 得新物輒獻。 宜寧人前司正朴成德年九歲喪父, 及長遷葬, 白衣素食, 追服三年。 母年今七十三歲, 素患風疾, 成德侍藥不離側, 具甘旨以供。 或因軍務經宿於外, 則曰: "母老矣。" 不食魚肉。 居昌人幼學劉安, 年十五父歿, 身自炊爨, 以供朝夕, 擔土石營墳, 廬居三載, 終不怠。 母死, 又廬墓三年, 哀痛如父喪。 大丘人前散員張恃, 父歿旣葬七日, 始歠粥, 不食菜果, 苫塊以居, 不結廬。 執炊爨, 擔土石, 無不親躬, 哀慕三年, 常如侍殯之日。 母歿, 又廬墳三載。 一日夕奠, 有虎來吼, 略無懼色, 不去墓側。 黃海道
              白川人韓箕斗, 執心廉直, 父歿, 廬墓三年, 事母盡孝。 瑞興人幼學李甲耕, 母歿守墳, 伐木耕田, 以供朝夕。 父又沒, 連六年廬墓。 咸吉道
              北靑人前司直李甫家、學生申汝和, 竝居父喪, 守墳三年。 平安道
              撫山人學生金汝貴, 父母之喪, 俱守墳三年, 歠粥。 學生李天瑞, 父死廬墳, 得疾方劇, 不替朝夕, 以終三年。 江西人前正設判官朴侃, 以獨子守兩親墳各三載, 躬自炊爨供朝夕, 時至則哭泣盡哀。 每歲春秋, 親擔土加塚。 京畿
              安城人書雲正鄭均妻許氏, 年三十六夫歿, 守信以居, 日供甘旨, 以養其母。 每遇俗節及己生晨, 必獻壽。 癸卯甲辰年間, 疫疾大熾, 蒼赤亦臥, 許氏不畏病, 具饌奉母如平時, 己與母俱無恙。 後母死, 葬于家北, 朝夕必祭, 出告反面。 京城南部人司宰副正金允和妻李氏, 夫歿葬于抱川, 守墳三年。 京畿
              積城人節制使洪尙直妻文氏, 夫歿廬於墓側, 朝夕上食, 至大祥暫不離墓側, 制已終, 不忍遠離, 居近里, 每遇朔望及俗節必祭之。 忠淸道
              公州人學生朴漢生妻鄭氏年二十, 夫棄之, 娶他妻, 父母欲嫁之, 不從。 年三十, 其夫死, 父母又欲嫁之, 又不從。 洪州人監務李仲贇妻林氏, 早喪夫守節, 母歿守墳三年。 少監朴孟文妻趙氏年三十九夫歿, 守墳三年, 母歿又守墳。 全羅道
              全州人幼學崔以源妻李氏, 年十八夫死, 請于父母, 葬家側。 家甚貧, 賣貲産以供朝夕, 終三年後, 父母欲奪志, 日已定, 亡走舅姑家, 終守其節。 及第金九淵妻李氏, 年二十六夫歿, 居于近墓之地, 朔望必親祭, 隨母居十三年, 不進酒肉, 或時製襪, 燒于墓前, 如事存焉。 南原人戶長梁佃妻, 年二十八夫歿, 父母欲嫁之, 以誓自守, 不食魚肉葷菜。 潭陽人學生崔有龍妻, 年四十四。 歲戊辰倭寇大至, 有龍赴內廂防禦, 妻携二幼子, 匿巖下草莽中, 賊刦欲淫之, 固拒不從, 賊以槊刺殺之。 適隣人匿其傍, 見而哀之, 賊退收屍而葬。 濟州人中樞院副使李沈妻文氏, 年十九而嫁, 居三年, 沈如京, 無子獨居。 沈歿, 欲娶者多, 固守其節。 旌義人職員石阿甫里介妻無命, 年二十而嫁, 居九年夫死, 無子無父母奴隷, 甘心窮餓, 求婚者衆, 終不改節。 慶尙道
              慶州人茶房別監余伯壎妻尹氏年十九, 夫死無子, 又無奴僕, 家甚貧, 朔望親奠, 號泣終制。 其母欲奪志, 亡走舅姑家, 以全其節, 後服舅喪三年不怠, 至今奉祀。 黃海道
              谷山人知郡事李台慶妻姜氏年二十九, 台慶歿, 三年後四時祭享必誠。 判事曹允明欲娶之, 斷其髮不從。 象山君之子姜鎭又欲娶之, 及門亡匿, 又斷其髮, 親屬屢禁, 卽如京, 久之乃還, 供時祭如舊。 平安道
              陽德人幼學尹元常母, 年三十二夫死, 服喪三年, 每遇朔望祭, 不離墳側哀號。 有六子皆幼, 身親薪水之勞, 零丁獨居, 母與親族强欲奪之, 固拒之, 養姑二十年至孝, 姑歿斬衰三年。 撫山人記官乙奉母, 年三十三夫死, 喪三年畢。 母與親族欲奪志, 不從。 母年八十九, 奉養益虔。 夫死二十年, 每遇忌日, 輒被髮痛哭。 慶州訓導官尹統, 方在孩提父死, 及長, 每以不及事父爲恨, 事祖父如事父。 閔祖父年老, 侍側日短, 辭職歸, 晨昏定省, 常不離側, 奉養務適意。 及歿, 哀號不已, 廬墓傍, 蔬食二年, 時祭盡誠敬, 事之如生焉。" 命下吏曹。
地名: 白川 (黄海道, 郡)
年: 1453.0

○初, 黃海道
              黃州人等上言, 條陳本州之弊: "一, 鄕吏奴婢等, 因惡疾死亡殆盡, 四時立役, 不得番休, 日益殘弊。 又設譯學院, 其供饋生徒及訓導之費, 將不能繼, 乞與平山、瑞興、鳳山、安岳、遂安、白川等邑, 一年相遞。 一, 若中朝使臣來, 則必聚海州、安岳、豐川女妓宴享, 雖無本州之妓, 可矣。 乞限人物阜盛間革罷, 且依安州例, 勿設山棚。 一, 初, 惡疾甚熾, 觀察使裵桓、權克和等啓聞, 設水陸齋於棘城及鳳山
              成佛寺, 厥後病氣稍息。 乞依慶尙道
              見巖寺例給田, 每年春秋, 遣官降香行祭。" 下禮曹議之, 禮曹報政府以啓曰: "譯學宜仍舊。 女妓不可遽革, 刷諸司漏落奴婢, 依定額充給。 山棚, 則令附近諸邑幷力結構。 水陸齋, 則不可, 但令每年春秋行厲祭。" 從之。
地名: 白川 (黄海道, 郡)
年: 1454.0

○議政府據刑曹呈啓: "黃海道
              白川郡本宮奴文者古未通於亡子妻徐莊, 生子, 無異禽獸。 雖會赦免罪, 今欲通奸瀆亂綱常, 請徙者古未于平安道、徐莊于咸吉道極邊。" 從之。
地名: 白川 (黄海道, 郡)
年: 1458.0

○丙午/御思政殿, 引見唐人劉家奴等。 臨瀛大君
              璆、桂陽君
              璔、密城君
              琛、鈴川府院君
              尹師路、延昌尉
              安孟聃、永順君
              溥、烏山君
              澍、河城尉
              鄭顯祖、花川君
              權恭、兵曹參判金淳、同知中樞院事沈決、承旨及咸吉道都鎭撫趙繼宗入侍。 設酌, 賜劉家奴等酒, 仍賜衣各一領、黑麻布各二匹。 傳曰: "汝輩被虜艱苦, 乃今得至我國, 予甚憐之。 汝皇帝之民, 我國與上國同一家, 汝知此意。" 遂命劉家奴等進酒。 諭黃海道觀察使李純之曰: "貞懿公主往浴白川溫井, 其給營米十石、黃豆五石。"
地名: 白川 (黄海道, 郡)
年: 1461.0

○辛卯/司憲府啓: "前羅州判官黃事長, 以官奴欣萬刈人麥喂馬, 不告牧使, 擅拷訊決罰, 其馬沒官後, 差欣萬以役, 潛聽族親楊孟赳之請, 除其役, 以馬許孟赳使駄妓燕輕飛行至黃海道
              白川, 經歲留連, 及還欣萬推其馬, 事長械囚之。 孟赳囑事長, 故差欣萬役, 從中請除, 以其馬駄妓橫行, 及其主還推, 仍執不許, 若竝以會赦不治, 則無以懲惡。 請孟赳充邊遠軍, 事長勿給已收告身。" 從之。
地名: 白川 (黄海道, 郡)
年: 1516.0

○御朝講。 持平李壽童曰: "禹行言, 未可輕易還任。" 上曰: "分遣御史, 問民疾苦, 此乃美事也。 行言之事, 昨問彦弼, 已知其實矣。" 壽童曰: "行言他事, 未可詳知, 然彦弼云: ‘牧馬場築城軍人, 起送關子末端, 以他筆加書任知二字’ 云, 則行言之詐術立見, 甚爲綢繆, 不宜還任。" 領事申用漑曰: "門子追書事, 未可詳, 臣意, 奸猾之民, 疾其邑宰者, 變其姓名, 輒爲告訴。 若勿推訴者, 而只罷守令, 則恐有後弊, 御史不可頻頻送之。" 上曰: "彦弼徒聞任知之言, 未見囚獄, 則事未可詳知, 行言還任, 可也。" 正言表憑啓李希雍、成希仲事, 用漑曰: "希仲爲人, 未可詳知, 希雍前者善治白川, 稍有聲績。 然南原大處, 似未合也。" 上曰: "希雍善治白川, 則猶可理南原。" 檢討官趙光祖曰: "近來災變疊至, 去月晦日, 雷有聲, 翌曉山頭有雪, 雪旣降則雷不當作。 陰陽失和至此, 意必朝廷無沖和之氣, 致然耳。 當恐懼修省, 以答天譴。" 上曰: "雷雪之變如此, 正宜恐懼修省。" 表憑曰: "前年守令之以實爲災者, 皆令罷之。 今春旱甚, 全不付種, 及秋霖潦, 百穀不實, 可謂歲不熟矣。 然守令懲前, 以災爲實者, 皆是委官、書員踏驗之時, 用其私情, 災實顚倒, 加以守令敎委官, 皆以災爲實, 以致民怨。 監司與御史, 雖審驗, 而未及盡括, 誠非細故也。 今宜酌其輕重, 得公私之中, 則庶幾民可生生也。" 上曰: "踏驗災傷, 國家重事, 以災爲實, 以實爲災, 皆非也。 輕重得宜, 公私兩便, 可矣。 今年則毋得如是事, 已諭八道矣。" 表憑曰: "今年之凶, 甚於甲子, 田穀皆不實。 若至明春, 則民不賴食, 百姓困窮, 則盜賊興行, 可不懼乎? 須諭諸道, 問公私便否, 使百姓蒙實惠, 可也。" 上曰: "如此之事, 任方面之責者, 所當詳盡。" 特進官李坫曰: "監司主一道, 不能邑邑而觀之; 村村而察之, 必使守令詳審, 守令以災爲實, 以至損實未得適中, 須令監司, 申勑守令, 盡心審察, 毋爲民病。" 表憑曰: "若遣御史, 則當於霜降前送之, 以觀其秀及至霜降後, 以觀其實, 則可詳知實不實也。 且御史, 必以侍從之臣充遣, 則必體上之懇惻, 詳察損實, 以得公私之適中也。" 用漑曰: "此言然矣。 然大貊則害於公; 小貊則害於私, 必兩便於私而後, 乃得中也。 百姓之心雖豐歲, 猶欲其從下納稅, 若從民欲, 則國用必乏。 每一道, 各一邑發遣, 則諸邑望風疑畏, 不敢自私矣。 霜前送之, 則許多田原, 不可一一巡觀; 霜後送之, 則民待御史之來, 不能及時刈取, 以至爲棄物, 當如李坫之言, 委任監司, 使守令, 親自踏驗爲便也。" 特進官尹金孫曰: "國家補軍資, 至矣。 然各官奴婢, 不分官之殘盛, 皆令納穀。 臣在咸鏡道, 觀洪原一縣甚殘, 奴婢甚少, 必使其奴婢納粟, 則尤爲殘弊。 且江原、慶尙二道箭竹, 每歲入送于咸鏡道, 然其竹類皆不好, 終爲無用之物, 請擇精好者入送, 則可供武備。 且各道收贖木緜, 令民間貿穀納官, 以補軍資。 然其緜布, 皆爲麤惡, 人不得爲衣, 而其價穀, 則每如定式, 以此, 民甚苦之。 且近來其道緜布甚賤, 尤爲不便, 請令各道, 擇捧贖布而入送。" 上曰: "分其殘盛納粟, 可也。 此等事, 當問于該司。"
地名: 白川 (黄海道, 郡)
年: 1523.0

○癸亥/捕盜將柳湄啓曰: "臣避寓閭閻, 一女子來問于奴僕曰: "聞, 自京發軍, 捕捉白川盜賊, 何日定發乎?臣, 聞而疑其形迹, 卽捕而問之, 則乃曰: ‘其主居白川者, 適來京師, 令我探問耳。’ 卽因其言, 捕得其所謂主者, 乃寓于其三寸, 前聯芳院直長之家, 此, 有蔭之人, 雖有贓物, 不敢擅自搜探, 敢啓。" 傳曰: "依前例, 有婦人則移之, 而搜探爲可。"
地名: 白川 (黄海道, 郡)
年: 1537.0

○戊戌/傳于政院曰: "今來黃海道觀察使啓本, 白川居房漢貞, 潛奸延安居士族女玉從事, 予詳見之, 此乃王舜臣所告也。 舜臣招辭曰: ‘玉從, 乃同生妹也。’ 而玉從則曰: ‘非同生也, 乃四寸也。 以奴婢事有嫌, 如是發說’ 云。 又其同生娚王熙貞、王玉貞, 居果川, 行移問之, 則熙貞等果云: ‘玉從, 乃其同生妹, 而舜臣, 乃四寸也。’ 又玉從招曰: ‘其成婚時, 圍繞者一人, 今移居于靈巖云,’ 則其可疑之端非一。 承旨更審首末可也。 舜臣以四寸, 而稱同生者, 必有其情。 且玉從又云: ‘父名乃達孫’, 而舜臣則父名乃王猷, 而達孫乃其兒名也。 此亦可疑處也。 況圍繞者在靈巖, 而其時觀察使,
                【李億孫。】
              不知其誰也, 慮其滯獄, 不行移詰問而直推。 玉從刑訊八次, 漢貞十一次, 雖已取服, 此不可信。 不小死罪之事, 少有未盡處, 則後日啓覆時, 左右宰相, 可以謂之當罪耶? 今若還移本道, 則似亦遲滯。 令該曹詳覈首末, 果川及靈巖等事干居處行移, 推問窮詰, 然後定罪似當。"
地名: 白川 (黄海道, 郡)
年: 1545.0

○甲午/領府事洪彦弼、領議政尹仁鏡、右議政李芑、左贊成李彦迪、戶曹判書沈連源、吏曹參判愼居寬、大司憲崔輔漢、大司諫羅世纉、左承旨宋世珩、禮賓寺正李巙、弘文館校理李首慶, 會于慶會南門外,
                【以前推官命招故來會。 輔漢雖非前推官, 以憲長來參, 李巙、李首慶, 皆以前問事郞廳有故, 故代之。】
              啓曰: "罪人瑠已拿來, 請推鞫。" 答曰:"推之。" 卽拿致瑠于庭中, 問: "汝身犯大罪, 勢不得免, 何故在逃乎?" 瑠曰: "臣去八月二十二日, 聞朝廷有事, 往尹任家, 不見任, 見李德應, 問以何事, 答曰: ‘余亦不知。’ 欲坐語則德應請去, 臣還于家。 臣自少推命, 壽限不長, 宜入山林。 然常時宗親, 不可無緣出歸, 適家門尊長喪敗, 因此而出, 別無他情。 二十三日, 往楊州、高嶺寺, 欲見僧奴敬元, 則敬元乃在傍寺金剛庵, 卽使人招敬元。 仍率歸楊州
              長水院村舍, 留二日, 而從城外南山麓, 還到楊花渡江亭。 仍留聞見, 而臣本無罪, 又知朝廷不追捕, 乘船而下, 到泊于黃海道
              白川地止宿。 其後十餘日, 行到咸鏡道
              安邊地李雄家, 自此入黃龍山, 龍淵草幕,
                【在安邊】
              頹落已盡, 勢不可住, 結木爲窟於其下, 削髮以居焉。 其餘道路止宿處, 則精神錯亂, 不得記憶, 問于敬元則可知矣。" 推官等啓曰: "瑠不直納招, 固當刑訊。 但大罪之人, 殞命可慮, 請據前日罪人之供, 壓膝、烙刑, 多方詰問, 不服然後刑訊。 其餘事干人等, 令禁府推之何如?"
                【事干, 乃敬元、無應松、李雄、論善、永守、永文等。】
              答曰: "不小獄事, 安肯容易承服? 據李德應等招辭推問, 其餘人, 自有定罪, 令禁府推之, 而敬元、無應松, 則瑠逃出辭緣及行路止宿人家, 一一推問。" 於是, 據德應等之供以問瑠, 瑠曰: "任雖欲推戴, 我朝廷豈肯從任? 萬無是理。" 壓膝不服, 用烙刑, 瑠曰: "臣以香使, 往禧陵, 則參奉羅湜曰: ‘聞尹任, 達于仁宗, 立汝爲君, 汝聞之乎?’ 臣曰: ‘未聞也。 汝於何得聞?’ 湜曰: ‘尹元老處聞之。’ 臣驚惶而答曰: ‘汝何以答元老乎?’ 湜曰: ‘桂林君宗室之末, 年亦老矣。 二主昇遐後, 則桂林老無餘生, 人亦不臣。’ 臣曰: ‘何以爲之? 欲自明焉。’ 湜曰: ‘自然消矣, 何必自明?’ 且往在癸卯年間, 臣將往全羅道溫水時, 告辭尹任, 任蹙額曰: ‘有何病而歸溫水?’, 臣答曰: ‘本有風病, 又沐浴後因往見光州妻祖母耳。’ 任曰: ‘我欲立汝爲君之言, 已播矣, 汝以何心, 出歸外方乎?’, 臣惶恐曰: ‘若聞此言, 則余何敢往?’, 因曰: ‘此言旣播, 我欲削髮爲僧。 又欲自明於上。’
                【中宗。】
              
              任曰: ‘上之所不問, 汝何以自明乎? 且位高宗親, 無端作僧, 則外人聞見, 必以爲異。 此言久則自至消散。’ 任又曰: ‘尹元衡, 有識之士也, 尹元老, 其兄弟中, 亦是別人, 此人得志, 則非但他人, 吾族赤矣。’ 臣一日, 又到任家, 任曰: ‘汝聞主上有眼疾乎?’ 答曰: ‘未聞’, 任曰: ‘一眼則有疾矣, 兩眼俱有疾與否, 未之知也。’ 臣答曰: ‘予亦未聞也。’ 任曰: ‘若兩眼皆病, 則何以聽政? 汝及鳳城中當立。’" 又訊杖三度, 瑠曰: "尹任常時畏元老得志, 欲達於仁宗, 臣及鳳城中, 立以爲君者, 無他, 鳳城則以其親王子也, 而又賢焉, 臣則以其任三寸姪也。" 又曰: "任以(柳瓘)
                  〔柳灌〕
                
              、柳仁淑, 爲當權宰相, 與朝廷共議, 欲以主上封上王, 當立臣及鳳城中, 共謀兇逆, 圖危宗社。" 推官等啓曰: "瑠已承服, 照律何如?" 答曰: "瑠之供, 只擧(柳瓘)
                  〔柳灌〕
                
              、柳仁淑, 將圖大事, 豈止此二人哉? 其必有他人, 更推之。" 回啓曰: "曾以此意推之, 但稱(柳瓘)
                  〔柳灌〕
                
              、柳仁淑, 而其餘人則李德應等之供, 已盡言之, 故照律矣。" 答曰: "知道。" 敬元之供曰: "余居坡州
              金剛草庵, 而八月二十二日, 上典率奴無應松來, 招余曰: ‘欲與爾遊山。’ 余因隨行。 到長水院村舍止宿, 還到江亭留一日, 乘船到泊黃海道
              白川地止宿, 九月初一日, 平山地止宿, 明日牛峰, 又明日兔山, 又明日江原道
              伊川地經宿, 而到平康, 始聞追捕之奇, 余曰: ‘當初不知如此之事而來矣, 今不可行也。’ 瑠曰: ‘余亦不知其何事也。 但叔父尹任被罪, 余亦恐以任之故, 被罪而出來。’ 云。 初六日到安邊地, 宿李雄家, 瑠曰: ‘余欲入金剛山, 勢不能行, 欲於此間隱匿。’ 云, 明日遂入黃龍山居焉。 其經宿人家, 則問于無應松, 余則未之知也。" 無應松之供, 與敬元無異, 而止宿處人, 亦不知其名。 但云: "余到李雄家, 托病留數日調保, 而難於得食, 發向黃海道
              江陰地。 而行到伊川, 得聞盜直甚嚴, 行路爲難, 欲還安邊, 則盜直亦如是云, 進退狼狽, 不得已到于兔山地, 被捉於盜直。" 推官以敬元、 無應松之供書啓, 答曰: "敬元、無應松皆曰名不知人家, 令禁府當更推之。" 尹仁鏡、李芑等啓曰: "瑠已照律, 當日行刑何如?" 傳曰: "知道。" 又啓曰: "今日行刑則別進香未安, 請退行何如?" 答曰: "初九日退行。" 仁鏡、芑又啓曰: "禁府囚人鄭惟沈, 已罷職矣, 當初婢永非, 以他人代納辭緣, 推問治罪。 其餘在囚奴婢, 竝令放送何如? 且鳳城君
              岏, 累發兇徒之供。 任之意雖在於瑠, 不可不禁防, 臺諫曾已論啓。 今雖不可加罪, 請禁防其家, 勿令任意出入何如? 自上欲爲保全之計, 故如是敢啓。" 答曰: "惟沈推之, 其餘人等放送。 鳳城雖累發於兇口, 年少之人, 不知其事, 而今又如是論啓, 必自然不爲出入矣。 前日臺諫論執, 亦以此意, 不允。 不須更啓。" 是夜, 以瑠凌遲於軍器寺前, 梟首三日, 因以手足, 傳示四方。
地名: 白川 (黄海道, 郡)
年: 1547.0

○憲府啓曰: "江陰居黃玉珠, 以白川居莫同, 爲逃奴囚禁, 而莫同則自稱寧越郡(守)
                〔首〕
              奴, 將取賤籍自明之時, 死於獄中。 其妹以玉珠, 畏被重罪, 與獄卒同謀, 滅跡之事, 起訟于本處檢屍, 而檢官失實之意, 告狀于本府。 臣等取其作文而見之, 三檢狀, 以多有傷處, 銀釵亦有驗。 毒藥致死可疑書塡, 則莫同被殺明白。 而初檢官牛峯縣令李應、江陰縣監具淳, 以病患致死書塡。 不小殺人重事, 用情如此, 至爲駭愕。 請罷。 近來紀綱解弛, 廉恥道喪, 憑依權勢, 抑奪成風。 利歸於下, 怨歸於上。 王子駙馬凡私得之物, 一切令內需司奴推給。 雖其應得之物, 猶爲不可。 若非所當得而必令內需司推給, 則將恐指內需司爲橫奪之門, 而小民之怨, 叢集於上。 請自今一切勿爲。 前此已屬內需司而干相訟之物, 令該掌官, 改分揀, 以示率下以正之道。" 答曰: "李應、具淳事, 如啓。 內需司推田畓事, 今朝掌令啓之, 故已令該掌辨之矣。"
地名: 白川 (黄海道, 郡)
年: 1551.0

○辛丑/傳曰: "白川
              江西寺奴呈狀于內需司曰: ‘寺住持僧道悟, 被儒生趙應奎所敺’ 云。 土豪之强, 莫甚於此時。 僧雖至微, 亦是天民, 而不有國法, 擅自敺打。 其下書本道監司, 令囚禁推問。" 政院啓曰: "見其推案, 則有傷亂打云, 極爲非矣。 但祖宗朝, 有儒生打圓覺寺住持僧, 先王置而不問, 至今以爲美談。 今此人, 亦以年少儒生, 已受杖八十。 又令囚禁推問, 非此有虧於崇儒之意, 恐缺人望。 且以爲土豪而推之, 則必用刑訊, 取稟。" 傳曰: "此人乃品官之子, 而非儒者也。 雖曰狂童, 豈可亂打人乎? 道悟之得不死, 亦幸也。 欲懲一礪百, 故令下書也。"

○憲府啓曰: "白川儒生, 以打江西寺僧人之罪, 旣受杖八十, 而又命以豪强, 更訊之, 臣等不勝驚駭。 所謂儒生, 亦是殿下之赤子, 而殿下仁民之心, 獨不及於年少狂妄之人, 何歟? 以一胡僧之故, 奴子三人, 竝受笞決, 其主以病徵贖, 原其情罪, 亦已過矣, 今又令囚禁更推。 儒生打僧之事, 亦不過狂妄者所爲, 而殿下欲以不有國法繩之。 以一犯罪而再被囚推, 一不可也; 打僧爲名, 而囚禁儒生, 二不可也。 殿下其不思乎? 請亟還收推考之命。" 諫院啓曰: "凡打傷人物, 自有定律。 白川儒生等, 旣以杖打僧人之事, 受其杖罪, 不可更鞫。 況豪强品官之律, 與此大相不同, 亦不可牽合附會, 使陷於重罪也。 村巷狂童, 不識事宜, 至於杖打, 不爲無罪, 若以土豪之律, 命之推鞫, 則必用刑杖, 而不無冤枉殞命之慮。 恐乖聖上好生之德。 隨罪輕重, 用律低昻, 在於有司之任, 而自上因一宦竪之言, 遽下律外之命, 非徒有妨於政體, 凡在見聞, 孰不駭愕? 請還收成命。" 答曰: "凡國事如此, 故號令不行矣。 儒生傷人者, 不罪之律, 在於何典乎? 此非尋常歐打之比, 實欲殺之, 而幸不死也。 不可以贖懲之也。 今事類如此, 雖盡殺百姓, 上不得聞而權益在下矣。 不允。"
地名: 白川 (黄海道, 郡)
年: 1566.0

○辛亥/沃川居生員全燁
              
                【賦性醇謹, 待人以誠, 事親以孝。 其父牧使彭齡致仕, 窮居屢空。 燁盡力奉養, 極盡甘旨。 有餘, 必欲與其父所欲與之人。 晨昏定省, 不離膝下, 常以侍側爲切, 無意仕宦。 己酉歲重違父命, 捷鄕試之魁, 不以一名之得爲急, 不赴會試, 爲其定省之曠也。 平居間有往來賓客訪其父者, 躬自備饌, 以悅其意。 及其侍病, 少不離側, 藥必先嘗, 衣不解帶。 逮至大故, 治喪一遵家禮。 服闋出告反面, 一如平時, 敬事繼母, 一出至誠。 族親之貧窮無歸者, 必哀矜而周急。 有一五寸姪, 率養其夫妻, 幾至十年之久, 加以優給田土, 以開資生之路。 又有兩姪, 家極貧窮, 亦許田土, 使之耕食。 鄕黨稱其孝友, 閭里服其行義。】
              旌門賞職。 殷栗居鄭文昌
              
                【性本和順, 童稚之時, 丁祖父之憂, 百日後其父軾謂曰: ‘喪服自有等殺, 汝當食肉。’ 文昌泣曰: ‘父居喪, 吾爲人子, 而何忍食肉’, 心喪三年, 與父一時解喪。 祖母柳氏沒, 亦如之。 兩大王昇遐, 父軾謂曰: ‘民生於三, 事之如一。 君父之喪, 不可不謹。’ 與父同爲心喪。 父病, 晝夜侍側, 暫不解帶。 凡有欲食之物, 無不周求, 以稱其口。 病篤, 再嘗糞以驗其生死。 及終治喪, 一遵禮文。 朝夕哭奠, 一不開笑。 服闋, 每遇忌月, 則白衣麻繩帶, 不食酒肉. 其父軾以忠孝兼全復戶。 祖父鐵衡以孝行卓異, 亦旌門。 鐵衡女子鄭氏, 以節婦亦爲旌門。 一家累世孝義繼出。】
              
              定州居內需司奴鶴龍
              
                【年甫九歲, 母得狂疾, 無日不發。 鶴龍聞, 此病必用子息無名指, 然後得效, 就隣居奴, 使斷其指。 其奴疑恐, 累不聽從, 鶴龍哭泣哀乞。 其奴以刃斫斷, 恐怯未卽永斷, 猶不驚駭, 再斫得絶, 以其飼母, 母病永離, 至今保存。 誠孝至情, 出於天性。】
              已上旌門。 白川居私奴松伊
              
                【其母得惡疾, 斷手指, 流血口中, 母疾永瘳。 常時事母至孝。】
              
              西部居德仁副正
              龍壽
              
                【去己未年, 其母(待)
                    〔得〕
                  新危者, 斷手指和藥以進, 母病卽愈。 庚申其父病, 又斷手指。 至龍壽年少宗室, 別無見聞, 斷指和藥以進再, 誠孝彌篤。】
              
              西部居私婢春伊
              
                【性本至孝, 母死居喪, 哀毁如禮。 喪畢未幾, 其父暴得重疾, 絶不復甦, 春伊自斷手指, 和藥以進, 父病卽愈。】
              
              江陰居良女之卜
              
                【其母得熱病, 不省人事, 之卜以斫刀自斷左手無名指, 燒火和藥, 飮下復生。】
              
              交河居幼學洪百齡女洪氏
              
                【性本至孝, 其母得眩暈登, 不省人事。 洪氏斷手指和藥, 竟致其效。】
              已上復戶。
地名: 白川 (黄海道, 郡)
年: 1593.0

○劉摠兵接伴官徐渻啓曰: "臣今朝, 與禮曹正郞黃洛, 邀中軍, 共設茶禮, 仍給昨日所賜禮物, 則中軍書示曰: ‘受之雖無名, 却之爲不恭, 今謹領賜矣。’ 臣私以地圖, 與中軍曰: ‘老爺欲知進兵道路, 以勦倭賊, 大人贊畫之際, 亦要看否, 敢此呈似’ 云, 則中軍受而覽之, 曰: ‘自此幾日可到京城? 亦有幾條小路? 由水路, 則可幾日到京城? 自京城到東萊, 有幾條路乎? 賊所據幾邑, 下寨幾處? 由何路往來? 今若進兵, 由何路? 何路糧草最優? 抑別有奇兵取勝之道乎? 可一一書示。’ 臣書對曰: ‘小的當跟行老爺, 到京城, 沿路當細細圖畫, 一一書呈。 大槪自此至京城, 有開城大路, 步軍則十日方可到。 爲大軍之行, 儲峙糧草, 稍可支供矣。 其餘小路, 皆經倭賊焚掠, 都無糧草。 只有水路, 自延安、白川, 放船乘早潮, 便風以去, 則一日可至畿甸金浦、通津地方, 乘潮半日, 可至京城。 倭賊峙糧留屯, 名喚龍山倉矣, 龍山之距京城, 五里地也。 別有一計, 自金浦, 捨船由旱路, 經富平、水原之境, 到龍仁、竹山兩縣地, 金亮、鍾
              杯、佐殘等倭賊下寨處, 皆不過二三日程, 而留屯之倭, 僅滿千名云。 若齎數日糧, 暗暗步走, 擊破一寨而據之, 則此所謂疾雷不及掩耳, 破之必矣。 此乃賊之東道留營之處也。 彼此消息不通, 歸路斷絶, 則賊必反顧, 而思欲遁還矣。 大兵躡後, 奇兵遮前, 雖有智者, 莫之爲謀也。 賊奴不死則降, 何必求和耶? 此今日第一機關, 而奇之奇者也 自京城, 往東萊之路, 則有左路、右路、水路、中路四大路, 當隨後畫呈矣。 糧草, 則右路稍足矣。 書訖, 中軍覽之, 欲持以示摠兵矣。 未幾來傳摠兵之言曰: ‘經略傳牌住此, 以待後令云。 爾國, 若具倭賊講和退去與否, 釜山船隻有無, 倭賊添生兵與否, 一一書來, 則吾當稟帖于經略, 急欲前進。’ 云云矣。"

○經略移咨: 大槪, 本國八道之中, 某道、某邑, 倭奴盡數占據; 某道上犯; 某道未犯; 某處某道, 全未入境, 逐一備細, 開寫明白, 咨復施行。 回咨曰: ‘如平安道
              平壤府城ㆍ中和ㆍ祥原等郡, 俱經焚蕩占住。 寧邊ㆍ肅川ㆍ成川ㆍ定州ㆍ安州ㆍ龜城ㆍ朔州ㆍ昌城ㆍ義州ㆍ江界等府鎭、德川ㆍ順川ㆍ熙川ㆍ雲山ㆍ嘉山ㆍ郭山ㆍ宣川ㆍ鐵山ㆍ龍川ㆍ渭原ㆍ碧潼ㆍ博川ㆍ理山ㆍ寧遠ㆍ慈山ㆍ价川等郡、甑山ㆍ咸從ㆍ江西ㆍ永柔ㆍ龍崗ㆍ三和ㆍ順安ㆍ江東ㆍ三登ㆍ陽德ㆍ孟山ㆍ泰川ㆍ殷山等縣, 俱賊未入境。 黃海道
              黃州ㆍ海州ㆍ瑞興ㆍ平山ㆍ豐川等府鎭、鳳山ㆍ谷山ㆍ遂安ㆍ信川ㆍ安岳ㆍ載寧ㆍ白川等郡、新溪ㆍ牛峯ㆍ文化ㆍ松禾ㆍ長淵ㆍ瓮津ㆍ康翎ㆍ殷栗ㆍ江陰ㆍ長連ㆍ兎山等縣, 俱經焚蕩占住。 只延安府一城, 守臣固守, 奮勇拒敵, 賊遂大挫而去。 京畿
              廣州ㆍ驪州ㆍ坡州ㆍ楊州ㆍ水原ㆍ富平ㆍ利川ㆍ仁川ㆍ長湍ㆍ南陽等府鎭、楊根ㆍ豐德ㆍ加平ㆍ安山ㆍ朔寧ㆍ安城ㆍ麻田ㆍ高陽等郡、龍仁ㆍ振威ㆍ永平ㆍ陽川ㆍ金浦ㆍ砥平ㆍ抱川ㆍ積城ㆍ果川ㆍ衿川ㆍ通津ㆍ交河ㆍ漣川ㆍ陰竹ㆍ陽城ㆍ陽智ㆍ竹山等縣, 俱經焚蕩, 亦有占據。 江華ㆍ喬桐等府縣, 俱賊未入境。 江原道
              原州ㆍ淮陽ㆍ襄陽ㆍ春川ㆍ三陟ㆍ江陵ㆍ鐵原等府鎭、通川ㆍ平海ㆍ旌善ㆍ高城ㆍ扞城ㆍ寧越ㆍ平昌ㆍ等郡、金城ㆍ蔚珍ㆍ歙谷ㆍ伊川ㆍ平康ㆍ金化ㆍ狼川ㆍ洪川ㆍ楊口ㆍ橫城ㆍ麟蹄ㆍ安峽等縣, 俱經賊患, 亦有占住。 慶尙道
              慶州ㆍ星州ㆍ安東ㆍ昌原ㆍ金海ㆍ密陽ㆍ善山ㆍ大丘ㆍ東萊等處府鎭、草溪ㆍ蔚山ㆍ梁山ㆍ淸道ㆍ醴泉ㆍ永川ㆍ興海ㆍ金山ㆍ咸安ㆍ陜川等郡、慶山ㆍ固城ㆍ巨濟ㆍ義城ㆍ泗川ㆍ鎭海ㆍ開寧ㆍ三嘉ㆍ高靈ㆍ宜寧ㆍ河陽ㆍ龍宮ㆍ彦陽ㆍ漆原ㆍ仁同ㆍ聞慶ㆍ咸昌ㆍ知禮ㆍ玄風ㆍ軍威ㆍ比安ㆍ義興ㆍ新寧ㆍ靈山ㆍ昌寧ㆍ機張ㆍ熊川等縣, 俱經焚蕩, 占住。 靑松ㆍ寧海等府、榮川ㆍ豐基ㆍ咸陽等郡、南海ㆍ盈德ㆍ居昌ㆍ奉化ㆍ河東ㆍ淸河ㆍ安陰ㆍ丹城ㆍ禮安ㆍ迎日ㆍ長鬐ㆍ眞寶等縣, 俱賊未入境。 只晋州一城, 本鎭官固守拒賊, 斬殺甚衆, 賊遂遁歸。 咸鏡道
              安邊ㆍ德原ㆍ鍾城ㆍ慶興等府鎭、文川ㆍ高原ㆍ三水ㆍ端川等郡、洪原ㆍ利城ㆍ明川等縣, 俱經賊患, 亦有占住去處。 忠淸道
              忠州ㆍ淸州等鎭、淸風ㆍ丹陽ㆍ槐山等郡、文義ㆍ堤川ㆍ懷德ㆍ延豐ㆍ陰城ㆍ淸安ㆍ鎭川ㆍ永春ㆍ報恩ㆍ永同ㆍ黃澗等縣, 俱經焚蕩, 亦有占住。 公州ㆍ洪州等鎭、林川ㆍ泰安ㆍ韓山ㆍ舒川ㆍ沔川ㆍ天安ㆍ瑞山ㆍ沃川ㆍ溫陽等郡、鴻山ㆍ德山ㆍ平澤ㆍ稷山ㆍ定山ㆍ靑陽ㆍ恩津ㆍ懷仁ㆍ鎭岑ㆍ連山ㆍ尼山ㆍ大興ㆍ扶餘ㆍ石城ㆍ庇仁ㆍ藍浦ㆍ結城ㆍ保寧ㆍ海美ㆍ唐津ㆍ新昌ㆍ禮山ㆍ木川ㆍ全義ㆍ燕歧ㆍ靑山ㆍ牙山等縣, 俱賊未入境。 全羅道
              珍山ㆍ錦山等郡, 龍潭ㆍ茂朱等縣, 俱被焚掠外, 羅州ㆍ光州ㆍ南原ㆍ長興ㆍ順天ㆍ潭陽ㆍ濟州等府鎭、寶城ㆍ益山ㆍ古阜ㆍ靈巖ㆍ珍島ㆍ淳昌ㆍ金堤ㆍ礪山ㆍ靈光ㆍ樂安等郡、昌平ㆍ臨陂ㆍ萬頃ㆍ金溝ㆍ綾城ㆍ光陽ㆍ龍安ㆍ咸悅ㆍ扶安ㆍ咸平ㆍ康津ㆍ玉果ㆍ高山ㆍ泰仁ㆍ沃溝ㆍ南平ㆍ興德ㆍ井邑ㆍ高敞ㆍ茂長ㆍ務安ㆍ同福ㆍ和順ㆍ興陽ㆍ海南ㆍ求禮ㆍ谷城ㆍ長城ㆍ珍原ㆍ雲峯ㆍ任實ㆍ長水ㆍ鎭安ㆍ大靜ㆍ旌義等縣, 俱賊未入境。 只全州府一城, 賊至城外, 望見守備完固, 不犯而退。